Un storia di Indjan Arua 


Esaki ta un storia di un Indjan, Arua y su famia durante e descubrimento di nos isla. 
Cacique Arua a nace na Aroa, estado Falcon, Venezuela na aña '50, despues di Cristo. Su 
señora, Shira, a muri durante un parto, lagando atras e unico yiu, cu a nace na aña '70 y a 
haya e nomber di Corobori, cu tabata nifica "Sacerdote Chikito di Coro". 


Na aña '81, apenas un mucha di 11 aña ya Corobori tabata biaha cu su tata. Cacique Arua y 
dies otro guerero di Boca Aroa pa e isla di Cujarao (Corsou) y despues sigui pa e isla di 
Bonaite (Boneiro) pa busca salo. Nan tabata sigui e ruta di Corsou y Boneiro, nunca directo 
pero di costa pa costa. 


Na aña 88, mas o menos meimei di aña, carga cu pisca y salo, biniendo pa e isla di Corsou, 
despues di coy salo na e isla di Boneiro, un scual pisa a gara Cacique Arua, Corobori y e 
dies guereronan. Como no conoce bela ni motor, e cayuco a keda na merced di biento 
fuerte, lama bruto cu olanan grandi, acompaña cu tremendo awacero. Tabata imposibel pa 
domina e cayuco. 


Despues di un bataya hopi duro, chicando awa constantemente, porfin e scual a pasa. 
Tabata un rabo di horcan cu a pasa bastante leu den Caribe, pero biento fuerte y awacero a 
alcansa nan y a castiga nan pa mas di seis ora largo. Cielo a habri y e nubianan scur a 
desaparece. Awa a sigui yobe pero nan por a mira nan alrededor y pa nan sorpresa nan 
tabata na costa di un tera. Por a distingui hopi mata halto. 


Mientras dos guerero ta yuda Cacique Arua y Corobori cu chicamento di e awa, e restronan 
a cuminsa rema cu tur nan forsa. Casi un ora y mei a pasa prome cu nan a alcansa un 
costa. Pensando cu ta costa di Venezuela nan a yega, nan a keda drecha e daño na e 
cayuco y pasa anochi na tera. 


Pa su mayan, Arua a manda Corobori cu cuatro guerero, pa busca algun poblacion y 
informacion ta unda nan a yega. "Corobori.....Arua a bisa....no bolbe sin noticia. Ta depende 
di boso, con rapido nos por bolbe cerca nos famia. Asina ta, si boso mester dura un siman 
pa haya informacion, nos lo keda spera riba boso." "No preocupa...Corobori a contesta... 
tan pronto nos tin algun informacion, nos lo bin avisa". Arma cu flecha y lansa, mochila cu 
cuminda, bangaña cu awa, nan s sali. Diferente sero chikito nan a subi, pero ningun señal di 
un pueblo. Diferente rooi sin awa nan a crusa, pero ningun señal. Diferente mondi yen di 
palo di kwihi, watapana, cadushi, tuna y seida, walishali, bushi, palo di bonchi, brazil y 
camari nan a pasa aden. Diferente parha manera, totolica, bludeifi, trupial, pastrishi, 
chuchubi, prikichi, lora, warawara, kinikini, nan a mira. 


Ora solo a baha caba, nan tabata serca di un sero bastante halto y a dicidi di subi'e pa haya 
un miho bista pa un pueblo. Ora nan tabata na top di e sero y cu a bira scur, nan a mira un 
candela pero nan a calcula cu ta di e tata Arua y e otro guereronan. E sero aki nan a yama 
Pan Dushi of Orcuyo cu awendia nos ta yama Hooiberg. 


Pa su mañan ora solo a sali cu tur su splendor, nan por a mira claramente cu ta na un isla 
nan a yega. Pero e isla tabata desconoci pa nan. E tempo tabata calmo, cielo tabata blauw 
y cu algun nubia, pero nan no por a mira un señal di un pueblo. Nan a baha e sero y a sigui 
pa e campamento di Arua. Ora nan a yega, Corobori a bisa su tata: “Pa Arua, bo a caba di 
descurbi un isla.” Pero e isla aki no ta Cujarao of Bonaite. Leu na parti zuid nos por a mira 
montañanan grandi, cual ta costanan di nos pais. Di otro islanan nos no por a mira nada. 
Esey ta duna nos e motibo pa bisa cu nos ta riba un otro isla, pero esey no ta nada. Ora cu 
solo a sali nos a mira na e canto di e costa ta lombra. E no tabata e lama. Si nos no ta 

kiboka esey ta salo. E tata a keda contento cu tur e informacion cu su yiu a trece. E tata a 
bisa ya cu nos a descubri un isla, nos lo keda un paar di dia mas pa explora si tin salo. 
Mañan lo mi bay cu e otro guereronan pa explora e isla. Bay sosega mientras nos ta 
prepara cuminda pa hiba cu nos mañan. 


Parti mainta e siguiente dia nan a yega na e sero. Nan a subi e sero y a keda te anochi pa 
wak si nan por mira candela cu por bisa nan cu por tin hende riba e isla. Pero nada. Asina 
a keda te cu nan a bay bek na e campamento cu awo nos ta yama Santo Largo of Pos 
Grandi. Mainta nan a bay te na unda awo nos ta yama Spaans Lagoen. Despues nan a 
sigui bay pabou te na e luga cu awo nos ta yama Bushiri Hotel. Nan a aborda nan cayuco 
eynan nan a yega Punta Brabo. Nan a aprecia e santo blanco cu nan a mira. E sorpresa 
tabata yegando Mancebo (Manchebo Beach) y Palm Beach. Aki nan a keda pasa anochi. Un 
strea tabata lombra den cielo y nan a mira varios tortuga ta subi tera pa pone webo. Nan a 
bolter dos di nan y mata nan pa nan haya cuminda. 


Pa su mañan nan a yega Malmok y aki ta unda nan a haya klompi di salo. Nan a yena e 
cayuco cu salo pasobra durane e tempestad nan a pede tur nan salo. Asina nan a coy nan 
cayuco y cuminsa rema den lama bruto pa bay bek cerca nan hendenan. Cu hopi alegria 
nan a yega despeus di dos dia ta rema nan cayuco. Varios canoa chikito a bin pa topa nan. 
E famia na Boca de Arua tabata hopi contento. Tur a pensa algo serio a pasa cu nan, 
pasobra nan a keda asina hopi e biaha aki y nan a pensa cu lo no mira nan mas, pasobra 
nan por a muri di sed y hamber. 


Aki mi kier inclui un stamboom cortico di Arua, manera mi a menciona cu a nace na Estado 
Falcon, Venezuela, aña '50, despues di Cristo. Arua a casa cu Shira, cu durante parto di su 
di dos yiu, e yiu ta muri, kedando asina cu e prome y unico yiu, Corobori. 


Corobori despues ta casa cu Wayca y nan tabatin cuatro yiu: (1) Corodori (naci na aña 
'93); (2) Camacuri (naci na aña '95); Turibana (e unico yiu muhe, naci na aña '95); y 
Masiduri (naci na aña '102). Nietonan di Arua y Shira. 


Na aña '122, Corodori a casa cu Marubana, yiu muhe di Guadirikiri, un guerero cu a 
acompaña Arua den e trayectorio aki. Un aña despues nan prome yiu homber ta nace y nan 
a dun'e e nomber di Huliba. Tabatin un fiesta pa celebra e prome bisanieto di Arua. 


Na aña '125 Camacuri a casa cu Tibisay, yiu muhe di un guerreo cu a bin biba na e fuente 
di awa na Lagoen. Nan a traha nan cas un poco pariba unda cu Club Caribe actualmente ta 
situa. 


No mucho tempo despues nan di tres yiu, Turibana tambe ta casa cu un guerero cu tabata 
traha na e saliña di salo unda nan a traha nan cas tambe. Un dia Turibana a bay busca su 
casa pa yud'e rondia un porco cu a huy, y ta topa cu Urirana, un amiga cu tambe a dicidi di 
bay yuda nan. 


Asina nos por mira cuanto nomber cu nan a usa e tempo ey cu ta bin den e storia di Arua 
aki ta conoci pa nos tur. Por ehempel Corobori cu ainda riba mapa ta poni Koeriboeri. 
Segun e storia e salo cu nan tabata piki a wordo poni den magashina. Corobori tabata e 
prome indjan den nos historia cu a explora e isla completo. Un di fuentenan di awa cu el a 
descrubri tabata un fuente di awa cu nos ta yama awo Fontein. Pa sea sigur cu nan tabatin 
awa fresco pa bebe nan tabata yena awa den un calbas of un tinashi traha di klei. Un dia 
cu e guereronan tabata 

bringa cu e Caribenan, nan a manda e mucha homber, Malmok di 13 aña pa bay avisa 
Corobori y Arua. 


Arua cu su 80 aña di edad ta manda yama Corobori y e resto di famia. Den su hamaca e ta 
bisa nan: “Mi yiunan, hopi aña pasa, mi a pidi mi guereronan pa trece mi na e isla pa mi 
muri. E Dios Grandi di Bida a duna mi bida pa mi mira mi yiu homber, nietonan y tambe mi 
bisanieto. Awo E ta yama mi. “Corobori, guia bo hedenan, manera bo a haci'e for di 
cuminsamento. Si un dia bo mester laga mi isla, no lubida esun grandi tambe ta di bo. Awo 
mi ultimo deseo: Ora mi muri, dera mi den e cunuco di maishi. Arua a wordo dera manera 
el a desea. E luga aki despues a bira e santana di Paradera. Unda e tabata biba, nan a 
traha e misa di Paradera. 


(Reconocemento na mi gran amigo y colega Sr. Tochy Kock (qepd) pa hopi di e informacion 
aki. Tochy a skirbi varios buki. Tempo mi a bishit'e nos a intercambia buki y el a regala mi 
dos di su bukinan: (1) “Aruba, a name...a legend” y tambe “Aruba, e leyenda di su 
nomber”. Un poco despues cu mi a bishit'e el a bay laga nos. R.I.P.) 

